**cuiburi părăsite suntem**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ce rămâne

spune-mi

ce rămâne din noi după ce îngerii pleacă

ce demoni muți și furibunzi ne bântuie

rămân tăceri pline de înțeles

cuvinte rostite prea târziu

timpane sparte care nu mai duc spre inimă nicio emoție

priviri goale

cuiburi părăsite suntem

îngerii noștri au învățat să zboare

te rog ai grijă de al meu

ți l-am încredințat în altă viață

\*

după ce îngerii pleacă

rămâne-un paradis pierdut

izvoarele postesc

păsările privesc cerul ca pe-o hartă nedescifrată

demoni dansează dezlănțuiți în jurul flăcărilor de gheață

rămân orologii suspendate de tăcere

fără trecut

fără cuvinte înveșmântate

ca o mare moartă plină de alge descompuse

îngerii învață să zboare dar revin în cuiburile părăsite

să le înflorească

îngerul tău și-a făcut cuib în inima mea

și mă veghează în fiecare viață

liliana trif ioan grigoraș